google/wiki40b huggingface dataset:
GLR-parser

GLR-parser er en forkortelse for Generalized LR, hvor L står for left-to-right (venstre-til-høyre og r står for rightmost. Det er en utvidelse av en LR-parser for å håndtere en ikke-deterministisk og tvetydig grammatikk. Det teoretiske grunnlaget for den ble gitt i 1974 i en avhandling av Bernard Lang, sammen med andre generelle kontekstfrie parsere slik som GLL. Avhandlingen beskriver en systematisk måte å lage slike algoritmer på, og uniforme resultater angående korrekthetsbevis, kompleksiteten med hensyn til grammatikkens klasser og optimaliseringsteknikker. Den første implementasjon av GLR ble beskrevet i 1984 av Masaru Tomita, og ble også kalt en parallell parser. Tomita presenterte fem stadier, selv om det andre stadium i praksis er anerkjent som GLR-parseren.
Algoritmen har utviklet seg fra sin originale form, men prinsippene har forblitt uendret. Som vist i en publikasjon fra 1971, var Lang primært interessert i en enklere og mer fleksibel parser for utvidbare programmeringsspråk. Tomita's målsetning var å parse naturlige språk gjennomgående og effektivt. Alminnelige LR-parsere kan ikke håndtere den ikke-deterministiske og tvetydige natur hos naturlige språk, noe som GLR-parseren kan.
Sarosbukta

Sarosbukta (tyrkisk: Saros Körfezi) er ei bukt nord i Egeerhavet, beliggende nord for Gallipoli-halvøya i det nordvestlige Tyrkia. Saros-arkipelet ligger i bukta. Det består av tre små øyer: Storøya (Büyükada eller Yunus adası), Lilleøya (Küçükada eller Defne adası) og Miniøya (Minikada eller Böcek adası).  
Bukta er 75 km lang og 35 km bred. Området ligger langt unna industri og trafikk, og er et populært feriested om sommeren med sandstrender, krystallklart vann og kraftige undervannsstrømmer. Apparatdykking, brettseiling og fiske er de vanligste vannsportene her.
Av bosetninger langs bukta finner en Gökçetepe, Mecidiye, Erikli, Danişment, Yayla, Karaincirli, Vakıf, Büyükevren, Sultaniçe, Gülçavuş og Enez, alle i provinsen Edirne. Øyene Gökçeada (Imbros) og Samothraki ligger i Egeerhavet like utenfor Sarosbukta.

NATO-hendelsen i 1992

Sarosbukta ble i lang tid benyttet som et sted for NATOs amfibiske militærøvelser. Om våren 1992 ble den tyrkiske jageren TCG «Muavenet» (DM 357) truffet av to Sea Sparrow-missiler skutt fra det amerikanske hangarskipet USS «Saratoga» under NATO-øvelsen Display Determination som ble avholdt i bukta. Hendelsen kostet flere tyrkiske offiserer livet, mens mange av de andre personene om bord pådro seg alvorlige skader.
Emergy Exploration

Emergy Exploration AS var et uavhengig norsk oljeselskap med fokus på letevirksomhet på norsk kontinentalsokkel. Selskapet var aktivt fra januar 2011 til slutten av 2012, da det ble overtatt av det færøyske selskapet Atlantic Petroleum. Selskapet brukte elektromagnetiske data (CESM) i tillegg til seismikk i sine geologiske studier. Selskapet hadde kontorer i Bergen. I januar 2012 hadde selskapet 2 lisenser.

Historie

Emergy Exploration ble startet av Jan Sjølie i januar 2011. Jonny Hesthammer ble deretter ansatt som CEO i 2011. Begge var også med fra starten i oljeselskapet Rocksource. Emergy fokuserte på letevirksomhet på norsk sokkel. I 2011 overtok selskapet 2 lisenser fra VNG: PL559 «Phoenix» i Norskehavet og PL 270 i Nordsjøen som inneholdt gassfunnet «Agat». PL 559 ble boret høsten 2011 men viste seg å være tørr. Selskapet ble prekvalifisert som lisenshaver på norsk sokkel i november 2012. Like etter ble det kjent at selskapet ble overtatt av det færøyske selskapet Atlantic Petroleum for 12,7 millioner USD.
Odd Nordhaug

Utdanning og virke

Nordhaug var utdannet siviløkonom fra NHH i 1976, er cand.mag. fra Universitetet i Bergen 1977 (samfunnsvitenskap grunnfag, offentlig administrasjon og organisasjonsteori mellomfag, sosiologi mellomfag), cand.polit. fra UiB 1980 med sosiologi hovedfag og dr.philos. fra Universitetet i Oslo 1989.
I perioden 1981–1984 var han NAVF-stipendiat i sosiologi tilknyttet NAVFs Senter for forskerutdanning (under ledelse av Gudmund Hernes) og Sosiologisk Institutt, Universitetet i Bergen, og var siden 1984 ansatt ved NHH, der han blant annet var varastyrer, instituttstyrer og dekan.
Nordhaug hadde en rekke verv som styreleder og styremedlem, blant annet i NRK, Bergensavisen og SNF. Han var programstyreleder for Kompetanse, utdanning og verdiskaping i Norges forskningsråd (1996–2003), der han også har vært styremedlem i Puls-programmet, Brukerstyrt Innovasjonsarena og den nasjonale fagkomiteen for samfunnsvitenskap (FRISAM), som han er leder for i perioden 2010-2013.
Siden 1996 var han hovedredaktør for Beta. Scandinavian Journal of Business Research som utgis av Universitetsforlaget. Nordhaug publiserte et stort antall artikler i internasjonale vitenskapelige tidsskrifter og bøker, og er hyppig sitert i internasjonale bøker og vitenskapelige tidsskrifter. Han utga over 100 bøker og mer enn 300 vitenskapelige artikler innenfor fagområdene internasjonal ledelse, personalledelse (HRM), arbeidslivsforskning, generell ledelse og retorikk i organisasjoner.
Produktregisteret

Produktregisteret ble opprettet i 1981 og er norske myndigheters sentrale register over kjemikalier som importeres til og produseres i Norge. I 2008 ble registeret innlemmet i Statens forurensningstilsyn, senere Klima- og forurensningsdirektoratet og deretter Miljødirektoratet da dette ble opprettet i 2013.
Produktregisteret inneholder opplysninger om kjemikalier som er deklareringspliktige i henhold til forskrift om deklarering av kjemikalier til produktregisteret (deklareringsforskriften), biocidprodukter i henhold til biocidforskriften , mikrobiologiske produkter i henhold til forskrift om mikrobiologiske produkter og utgangsstoffer for eksplosiver i henhold til forskrift om utgangsstoffer for eksplosiver[4]. 
Deklareringsplikten gjelder kjemiske stoffer og stoffblandinger som er farlige i henhold til forskrift om klassifisering, merking og emballering av stoffer og stoffblandinger (CLP-forskriften)  og produseres eller innføres til Norge i mengder på 100 kilo eller mer per år for privat eller yrkesmessig bruk. Opplysningene skal gi myndighetene oversikt over kjemikalier som brukes i Norge i et visst omfang, og brukes i arbeidet med å redusere bruk, eksponering/skade og utslipp av helse- og miljøfarlige stoffer.
Produktregisteret har svært strenge sikkerhetsregler for forretningshemmeligheter.
HostGIS

HostGIS Linux er en Linuxdistribusjon som er basert på Slackware. Distribusjonen kommer med en rekke GIS verktøy installert. For personer med mindre teknisk innsikt, kan kompilering og installasjon av verktøy som UMN MapServer ta lengre tid. Noen typiske programpakker som følger med distribusjonen er vevtjeneren Apache, PDFlib, og databasene PostgreSQL og MySQL.
Agnafit

Agnafit eller Agnefit var i Snorre Sturlasons Heimskringla og andre islandske sagaer navnet på en forhistorisk plass ved utløpet av Mälaren.
Plassen kan ha vært et fiskeleie som lå på Stadsholmen flere sekler før Stockholm ble grunnlagt på 1200-tallet. Snorre forklarer navnet i sinYnglingesaga med at det skulle komme fra Agne Skjalfarbonde, en sveakonge på 400-tallet som ble myrdet på holmen, og "fit" som er et norrønt ord som betyr "sank äng".
Moderne navnegranskere identifiserer i stedet forleddet med det vanlige ordet "agn", og tror at fiskere kan ha brukt strandflaten enten til å sanke agn eller til å egne fiskeredskapene sine.
Modellen

Modellen er en norsk roman forfattet av Lars Saabye Christensen som ble utgitt på Cappelen Forlag i 2005.
Hovedpersonen i romanen er maleren Petter Wihl som snart skal åpne en ny utstilling. Under arbeidene med maleriene kjenner Petter at begynner å miste synet, og han inngår en pakt med djevelen, i skikkelse av en tidligere klassekamerat. Viktige spørsmål i romanen er hvor langt Petter er villig til å gå for å få laget kunsten, og hva som er viktigst av kunst og mennesker. Handlingsforløpet i romanen ble i en bokanmeldelse beskrevet som enkelt og noe tafatt helt til man har kommet om lag halveis hvor den brått blir mer rystende.
Romanen er også utgitt på engelsk av forlaget Arcadia Books under tittelen The Model, på dansk under tittelen Modellen på forlaget Athene og på flere andre språk.
Det saksiske vitenskapsakademiet

Det saksiske vitenskapsakademiet (tysk Sächsische Akademie der Wissenschaften) er et vitenskapsakademi som holder til i Leipzig. Det har i dag 145 medlemmer, først og fremst fra de tyske delstatene Sachsen, Sachsen-Anhalt og Thüringen.
Det saksiske vitenskapsakademiet ble stiftet av en gruppe av 13 professorer ved universitetet i Leipzig 1. juli 1846, 200-årsdagen for Gottfried Wilhelm Leibniz’ fødselsdag. Til å begynne med het akademiet «Det kongelige saksiske vitenskapsselskapet», men fikk sitt nåværende navn i 1919. Etter 2. verdenskrig ble akademiet stengt, men det åpnet igjen i 1948 og har fått bestå gjennom DDR-tiden og tiden etter Tysklands gjenforening.
Internet Adult Film Database

Internet Adult Film Database (IAFD) er et amerikansk nettsted og database med informasjon om temaet pornografi. Nettstedet har søkbare oversikter over pornofilmer, skuespillere, regissører og annet. nettstedet er, liksom Internet Movie Database åpent tilgjengelig.
Brevet om det grunnleggende

Brevet om det grunnleggende (latin Epistola Fundamenti) er en hellig tekst innen manikeismen, skrevet av religionsstifteren Mani (216-276) etter år 240.
Det er i alt ni skrifter som tilskrives Mani; ingen av dem er kjent for ettertiden i sin helhet, og det er usikkert om Epistola Fundamenti inngikk i den kanoniske samlingen av Brev, eller om det var et frittstående brev. Det er også mulig at Brevet... er et annet navn på teksten som også er kjent ved navnet Fortellingen (Pragmateia). Teksten er formet som et brev og stilet til en mann ved navn Pattik, trolig en av Manis disipler. Utgangspunktet for brevet er «at Pattik har bedt Mani forklare hvordan Adam og Evas fødsel gikk til, og svaret gir Mani anledning til å komme inn på sentrale deler av sin lære».
Budskapet i dette brevet et best kjent gjennom at kirkefaderen Augustin viet et helt motskrift til å besvare Manis lære: Contra Epistulam Fundamenti, og teksten er best bevart gjennom de sitatene som finnes i Augustins motskrift, i tillegg til noen andre utdrag til Augustins Om det godes natur og i Evodius' Om troen. Augustin var selv en tilhenger av manikeismen i unge år.
Utdrag fra teksten er oversatt til norsk i antologien Manikeiske skrifter, 2011.
Tryvannstårnet

Tryvannstårnet er et 118 meter høyt tårn i Oslo. Tårnet er bygd 529 meter over havet nær Tryvann. 
Tryvannstårnet ble bygget i 1962 for å sende kringkastingssignaler videre til radio- og fjernsynsomformere i hele Norge. I 2017 ble FM-radiosendere herfra slått av, og tårnet hadde dermed ikke lenger noen operativ bruk. Tårnet eies av Oslo kommune, men ble driftet av Telenor-eide Norkring inntil 2017.
60 meter oppe i tårnet er det en observasjonsplattform hvorfra man på klare dager kan se helt til Sverige i øst og Gaustatoppen i Telemark i vest, omkring 120 km unna. Til sammenlikning ligger Bergen om lag 300 km unna i luftlinje. Observasjonsplattformen var tidligere et populært turistmål, men den ble stengt i 2005 på grunn av nye brannsikkerhetsforskrifter som ville bety en større investering. Stengingen hadde også sammenheng med sterkt fallende besøkstall. På 1980-tallet og 1990-tallet hadde tårnet 100 000 besøkende, mens det siste året det var åpent var det kun 25 000 som besøkte tårnet.

Tidligere tårn

Dagens tårn er det fjerde i rekken. Det første utkikkstårnet ble bygget allerede i 1867 av Thomas Heftye. I 1883 ble tårnet erstattet av et nytt og bedre tårn og samtidig gitt i gave til byen. Tårnet ble stående fram til 1923. Først i 1934 ble et tredje og ytterligere forbedret tårn bygget. Tårnet ble bygget i kraftig rundtømmer og var 18,5 meter høyt. De tre første tårnene var alle bygget i tre og kun ment som utkikkstårn.

Radiohistorie

I 1923 ble det første radioprogrammet i Norden sendt ut fra en liten sender i nærheten av dagens tårn. På det meste var det tre radiomaster i området, i dag kun en. FM-senderne er de siste gjenværende tekniske installasjonene i tårnet, og etter slukkingen av FM-nettet, vil FM-senderne demonteres og det vil ikke lenger være noen tekniske installasjoner i tårnet.

Postkontor

I årene fra 1963–1976 hadde Tryvannstårnet eget postkontor, eller sesongbrevhus, fra mars til september.
Mads Mortensen

Familieliv

Mads Mortensen ble født i Kvalvåg i tidligere Bodin kommune i 1806, som en av fem søsken, til foreldrene Morten Povelsen og Berith Pedersdatter. Han giftet seg med Olina Olsdatter 19. april 1838.

Politisk karriere

Mortensen ble valgt inn i Bodøs første kommunestyre 26. oktober 1839, med 13 stemmer Han ble valgt til Bodøs ordfører i 1843 og på nytt i 1844.
Mora kommune

Geografi

Landskap prega av skog, småvann og myr. Den østlige delen av Orsasjön og den nordlige delen av Siljan ligger i kommunen, det samme gjør den største øya i Siljan, Sollerön. Österdalälven renner gjennom kommunen. Vest i kommunen ligger innsjøen Venjansjön.
E45, riksväg 26 og riksväg 70 går gjennom kommunen. Mora er knytta til det svenske jernbanenettet gjennom Dalabanan og Inlandsbanan. Mora-Siljan flygplats har daglige avganger til Stockholm Arlanda.
Terrasseblokk

Terrasseblokk er en boligblokk hvor etasjene på én eller begge sider er trukket noe inn i forhold til etasjen under. 
Blokktypen ble opprinnelig utviklet for bygging i bratt terreng, og slik kunne utnytte tomter som tidligere har vært ubebyggelig, men har senere også blitt bygget i flatt terreng, og gir da ofte fordelen med varierende leilighetsstørrelse og store altaner.
Særlig har Selvaag Gruppen stått  for mye utbygging mer terrasseblokker, blant annet på Vestli og Etterstad i Oslo.
Føderasjonen for et demokratisk Kina

Føderasjonen for et demokratisk Kina er en politisk gruppe som går inn for demokratisering i Kina ved motstand mot det kinesiske kommunistiske parti og med støtte av menneskerettighetene. Den ble grunnlagt 22. september 1989 i Paris, noen måneder etter demonstrasjonene og massakren på Den himmelske freds plass i Beijing. Bevegelsen forstod seg som et politisk parti, og favnet mange eksilkinesere i Hongkong, Australia, Canada, USA, Japan, England og andre europeiske land. 
Den 8. oktober 2012 ble Sheng Xue valgt til bevegelsens president, etter Fei Liangyong som hadde vært dens president siden 2003. Tidligere presidenter var Yan Jiaqi og Wan Runnan.
Pycnoschema diversum

Utseende

En middelsstor, nokså bred, blankt rødbrun hornbille.
Hannen har et krumt horn i pannen, og pronotum er uthulet foran, med en framskytende "hylle" over uthulingen.
Oversiden er fint og blankt punktert. Leggene på forbeina har tre brede, butte tenner. Hunnen er noe mørkere farget.

Levevis

Larvene lever i jorda.

Utbredelse

Arten er vidt utbredt i det sentrale og sørlige Afrika, nord til Etiopia.
Det brenner, min skjønne!

Handling

Filmen er en folkelig farse med komiske og absurde opptrinn om et årlig ball som blir holdt av et frivillig brannkorps i en tsjekkisk småby. Hele byen er invitert, og festlighetene omfatter blant annet dans, gavelotteri og skjønnhetskonkurranse. Det meste blir ødelagt av en velmenende, men ineffektiv og delvis korrupt arrangementskomité, tyvaktige og drikkfeldige gjester og en brann i et nabohus der redningsarbeidet ikke fungerer. Heller ikke overrekkelsen av en brannøks som æresbevisning til en eldgammel korpsformann går som planlagt.

Produksjon og mottakelse

De fleste rollene i Det brenner, min skjønne! ble spilt av amatørskuespillere, blant annet lokale brannmenn.
Filmen ble kort etter premieren tolket som en satirisk karikatur av det kommunistiske samfunnssystemet i Øst-Europa og forbudt av den politiske sensuren. Den ble imidlertid nominert som en av de beste utenlandske filmene i den amerikanske Oscar-utdelinga 1969.
Det brenner, min skjønne! regnes som en milepæl innen tsjekkisk film og en viktig representant for den nye bølgen av friere filmer fram til prahavåren 1968. Filmen var den første fargefilmen til Forman, og den siste han lagde i Tsjekkoslovakia før han flyttet til Vesten. Da Sovjetunionen og andre Warszawapaktland invaderte landet i august 1968, var Forman i Paris for å få fransk finansieringsstøtte til filmen etter at den italienske produsenten Carlo Ponti trakk pengene på grunn av filmforbudet. Regissøren reiste da videre til USA der han blant annet vant Oscar-priser for filmene Gjøkeredet og Amadeus.
Drakens gränd

Drakens gränd er et smug i Gamla stan i Stockholm, som går fra Österlånggatan til Skeppsbron. Den har fått sitt navn etter källaren Draken, som en gang lå i smugets øvre hjørne, nåværende Österlånggatan 27. Navnet Drakens gr[änd] er kjent siden 1728.
På 1660-tallet var Draken eid av Melchior Schipman. I 1682 ble den kjøpt av vinskänken Jöran Berg, som fortsatte virksomheten under navnet Förgylda Draken. Stedet ble lagt ned i 1755.
Før Drakens gränd fikk sitt nåværende navn ble den kalt «Bredgränd» respektive «Makelerens gränd» Etter Jacob Mac Leer (Makleer, Machler) som i 1627 kjøpte et hus i smuget.
Laufen

Befolkningsutvikling

Her er et diagram over Befolkningsutviklingen i Laufen:
Viken (fylke)

Avvikling

Det politiske flertallet i Viken etter fylkestingsvalget i 2019, bestående av Arbeiderpartiet, Senterpartiet, Miljøpartiet De Grønne og SV, la frem sin styringsplattform 1. oktober 2019. Styringsplattformen for Viken slår fast at «Viken er en lite hensiktsmessig konstruksjon. Stortinget har slått sammen Østfold, Akershus og Buskerud mot deres vilje». I plattformen er det oppnådd enighet om å søke om at Viken oppløses i 2021. Det ble vedtatt at Viken skal ha sete i Oslo frem til fylket eventuelt oppløses, at virksomheten i de eksisterende fylkeskommunene skal videreføres som før i eksisterende lokaler, og at det ikke skal investeres penger i å etablere et eget fylkesbygg eller annen felles infrastruktur for Viken ettersom det skal oppløses. En tidligere innkjøpt eiendom i Bærum skal derfor ikke tas i bruk. I styringsplattformen er det fastsatt at fylkene Akershus, Østfold og Buskerud skal gjenopprettes i 2021. For å oppløse Viken må det sannsynligvis et regjeringsskifte til i 2021, da regjeringen må innvilge søknaden om oppløsning av storfylket.

Navn

Fylket tar navnet sitt fra den historiske regionen Viken, som i eldre tid løst betegnet områdene rundt Oslofjorden, men omfatter ikke store deler av det historiske Viken, slik som det meste av Vestfold, det historiske sentrum i Viken, Oslo, eller Båhuslen. Moss ble hovedsete for fylkesmannen for Viken og Oslo den 1. januar 2019. Hele det foreslåtte Viken fylke lå innenfor det som frem til 1919 var Akershus stiftamt.
Navnevalget vakte motstand fra flere hold, blant annet fra Noregs Mållag. Språkrådet innvendte at skrivemåten Viken er lovstridig og anbefalte heller den historiske formen Vika dersom dette navnet først skulle tas i bruk på fylket. Andre innvendinger gikk på at navnet var lite passende for hele fylket, som også vil omfatte daler og fjellbygder med stor avstand til Oslofjorden, og dessuten at sentrale deler av det historiske Vika som Oslo og Vestfold ikke inngår i fylket. Blant dem som har uttrykt støtte til navnet er Finn-Erik Vinje.
Dumka (distrikt)

Demografi

Ved folketellingen i 2011 var det 1 321 096 innbyggere i distriktet, mot 1 106 521 i 2001. Den urbane befolkningen utgjør 6,82 % av befolkningen.
Barn i alderen 0 til 6 år utgjorde 16,12 % i 2011 mot 18,01 % i 2001. Antallet jenter i den alderen per tusen gutter er 957 i 2011 mot 975 i 2001.
Sædalen IL

Sædalen IL ble stiftet 3. september 2006 og er et idrettslag med mange forskjellige idretter for alle i nærmiljøet, med rundt 1000 medlemmer. De holder til i Sædalen som ligger i Fana bydel i Bergen. Etter at Sædalen skole sto ferdig med Sædalshallen og en 7-er fotballbane med kunstgress er det blitt hovedbasen, men A-laget i fotball må foreløpig trene på Kringlebotn i påvente av egen 11-er bane.
Sædalen spiller i 4. divisjon avdeling 2.
Nåverende hovedtrener er Roar Fredriksen, han er også spiller.

Historie

Sædalen IL sitt a-lag startet opp i 7.divisjon i 2011. Rykket opp etter en 2.-plass i 2012 sesongen. I 2013 spilte de i 6.divisjon. I 2015 rykket de opp til 4. divisjon.
Denaeaspis

Utseende

En middelsstor (6 millimeter lang og 5 millimeter bred), bredt oval skjoldbille. Dekkvingene har utvidete sidekanter. Antennene er 11-leddete.

Levevis

Nålevende, beslektede grupper lever nesten alle på enfrøbladete planter, som gress og palmer.

Utbredelse i tid og rom

Slekten er kjent fra Green River-formasjonen i Colorado, den stammer fra Eocen (ca. 50-46 millioner år før nåtid).
Pet Shop Boys

Samarbeidspartnere

Duoen opererer ofte i landskapet mellom pop og kunst, og samarbeider ofte tett med kunstnere, filmskapere, arkitekter og teaterregissører i sine prosjekter, blant andre Derek Jarman, David Fielding, Zaha Hadid, Sam Taylor-Wood og Bruce Weber. 
Pet Shop Boys har i hele sin karriere samarbeidet med en rekke andre artister, hovedsakelig som låtskrivere og produsenter. Blant deres samarbeidspartnere er David Bowie, Dusty Springfield, Tina Turner, Kylie Minogue, Robbie Williams, Liza Minnelli, og Boy George. Pet Shop Boys er også profilerte remiksere, for blant andre Blur, Rammstein, Yoko Ono og Madonna.

Sideprosjekter

Pet Shop Boys har også gjort seg bemerket utenfor pop-arenaen. De sto sammen med regissør Jack Bond bak den biografiske spillefilmen It Couldn't Happen Here i 1988, hvor de selv spilte hovedrollene. I 2002 samarbeidet de med forfatter Jonathan Harvey og produsent Andrew Lloyd Webber om musikalen Closer to Heaven hvor duoen komponerte ny musikk. Musikalen ble spilt i Londons West End. I 2004 komponerte Tennant og Lowe et helaftens orkesterverk til filmen Panserkrysseren Potemkin (regi: Sergei Eisenstein på oppdrag av Londons ordfører Ken Livingstone og The Institute of Contemporary Arts. Verket ble urframført av Pet Shop Boys og Dresden Sinfoniker på Trafalgar Square i London for 40 000 mennesker, og framføres fremdeles rundt i verden.
Maso sundevalli

Utseende

Maso sundevalli er en liten edderkopp, i underkant av 2 millimeter lang. Den er en av dvergedderkoppene med mørk rødbrun, nesten svart bakkropp og forkropp, med lysere ensfarget rødlige eller gulbrune bein. Kroppen er mørkt brunlig og ganske blank, den er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet, med et utydelige (svakt synlig) tverrgående «traktormønster». Avstanden fra det fremste øyet til hodets fremkant er forholdsvis stor, mye mer enn to ganger øyets diameter. Beina er lysere mer gulbrune.
Maso sundevalli er den eneste norske arten fra denne slekten, så forveksling med andre arter skulle ikke by på et problem. Men flere av dvergedderkoppene er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Semi latus rectum

Semi latus rectum for en kjeglesnitt, vanligvis betegnet med p,  er avstanden fra et av kurvens brennpunkt til kurven selv, målt langs en linje som står vinkelrett til hovedaksen. 
Den henger sammen med kjeglesnittets store a og lille halvakse  b gjennom formelen ap = b². Bruker man kjeglesnittets eksentrisitet  e, kan man ekvivalent skrive p = ± a(e² - 1) hvor øverste fortegn er for hyperbel og nederste for ellipsen.